《草堂招汤处士民悦饮集杜句》
明代·黄佐

君不见韝上鹰，万里寒江只一日。焉能作堂上燕，可怜处处巢日室。

大夫垂名动万年，会是排风有毛质。天意冲寒欲放梅，江上徒逢袁绍杯。

酒阑击剑蛟龙吼，山根鳣鲔随云雷。男儿生无所成头皓白，我能拔尔仰塞磊落之奇才。

速宜相就饮一斗，丝管啁啾空翠来，如何不饮令心哀。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。